**Sosialpornografi** er en betegnelse på en type journalistikk der personer utleveres på en intim måte, især forhold eller skjebner av privat eller tragisk karakter, som en form for underholdning for at publikum skal få tilfredsstilt en kikkermentalitet. Sosialpornografi har gjerne ingen annen verdi enn ren underholdning, og kan være et eksempel på invasjon av privatlivets fred. Betegnelsen brukes særlig når dette inkluderer personer som i mindre grad enn andre er i stand til å ivareta egne interesser og forstå konsekvensene av å stille opp på den måten for pressen, f.eks. ressurssvake eller barn.[]

Det kan være kontroversielt hvor grensen går for hva som er sosialpornografi og hva samfunnets borgere har krav på å bli informert om (dvs. har nyhetsverdi). For eksempel kan en nyhetsdekning gå over til å bli sosialpornografi avhengig av detaljene mediene velger å offentliggjøre eller sette fokus på. Det har for eksempel blitt påstått at medienes dekning av terrorsaker til tider er av sosialpornografisk karakter, og kan gi en overdreven frykt for terror.

Enkelte reality-TV-programmer betegnes av noen som sosialpornografi, for eksempel Big Brother og Ex on the Beach.

Psykologer har uttalt at enkelte «hjelpe-tv»-programmer grenser til sosialpornografi. Eksempler på slike programmer som kan befinne seg i gråsonen er programmer hvor deltakerne for eksempel har samlemani, pinlige sykdommer eller økonomiske problemer.

**Fattigdomspornografi** er et lignende begrep som går ut på at fattige mennesker fremstilles på en objektiviserende måte, ofte for at en annen person skal kunne fremstille seg selv som en god og gavmild person, eller for å fremkalle giverlyst hos publikum. Et eksempel på fattigdomspornografi kan være utvekslingsstudenter eller kjendiser som poserer på bilder med barn i fattige land. Fattigdomspornografi har blitt kritisert for å opprettholde rasistiske fordommer.

Se også
-------

* Godhetsposering

Referanser
----------

1. ↑  «Det Norske Akademis ordbok». *naob.no*. Besøkt 23. mai 2020.
2. ↑  Kristiansen, Arnhild Aass (11. januar 2010). «- Skattelistene er sosialpornografi». *Dagbladet.no*. Besøkt 23. mai 2020.
3. ↑  Pedersen, Bård (21. oktober 2009). «- Dette er sosialpornografi». *banett.no*. Arkivert fra originalen 29. august 2019. Besøkt 23. mai 2020.
4. ↑  Adampour, Mina (26. august 2016). «Den overfladiske analysen av terror». *morgenbladet.no*. Besøkt 23. mai 2020.
5. ↑  K.Hovda (4. desember 2015). «Psykologenes virkelighetssjekk». *Tidsskrift for Norsk psykologforening*. 52 (12): 1030–1037.
6. ↑  «Hver femte reality-deltager føler seg utnyttet». *vg.no*. 25. september 2001. Besøkt 23. mai 2020.
7. ↑  Mosnes, Terje (23. mai 2004). «- Grenser til pornografi». *Dagbladet.no*. Besøkt 23. mai 2020.
8. ↑  AS, TV 2. «Psykolog: – Big Brother er sosialpornografi». *TV 2* **(norsk)**. Arkivert fra originalen 11. mars 2016. Besøkt 23. mai 2020. «[*død lenke*]»
9. ↑  «Folk satt i trappen for å se «Ex on the Beach»-Daniel | STUDVEST». *www.studvest.no*. 30. oktober 2018. Besøkt 23. mai 2020.
10. ↑  Bakkejord, Miriam; Marthinussen, Linn-Christin (14. april 2015). «Psykologer raser mot «hjelpe-tv»». *Dagbladet.no*. Besøkt 23. mai 2020.
11. ↑  Rygh, Oda (19. mai 2015). «En tilståelse fra en tv-seer». *Dagbladet.no* **(norsk)**. Besøkt 23. mai 2020.
12. ↑  Vil du hjelpe fattige? Slutt med fattigdomsporno. | Nora Selnæs
13. ↑  Fattigdomsporno – Ytring

Eksterne lenker
---------------

* Sosialpolitikk eller sosialpornografi? En analyse av sosialpolitiske reportasjer i pressen Arkivert 29. august 2019 hos Wayback Machine. (1984) av Roel Puijk, Helge Østbye og Else Øyen, Universitetsforlaget. (Engelsk tittel: Social Policy or Social Pornography?)